Document ID: 32012R0322

KOMISJONI MÄÄRUS (EL) nr 322/2012,
16. aprill 2012,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses klopüraliidi, dimetomorfi, fenpüratsamiini, folpeedi ja pendimetaliini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (1), ning eriti selle artikli 14 lõike 1 punkti a,
ning arvestades järgmist:
(1)
Folpeedi ja pendimetaliini jääkide piirnormid on sätestatud määruse (EÜ) nr 396/2005 II lisas ja III lisa B osas. Klopüraliidi ja dimetomorfi jääkide piirnormid on sätestatud määruse (EÜ) nr 396/2005 III lisa A osas. Fenpüratsamiini jaoks ei ole määruse (EÜ) nr 396/2005 lisades veel jääkide piirnormi kehtestatud, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega toimeainet dimetomorfi sisaldava taimekaitsevahendi kasutamiseks spinati ja peedilehtede puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Klopüraliidi puhul on selline taotlus esitatud lillkapsa, brokkoli, peakapsa, linaseemnete, kaalika, naeri ja loomsete toiduainete jaoks, võttes arvesse klopüraliidi kasutusi kultuuridel, mida söödetakse kodustele toidu tootmiseks kasutatavatele loomadele. Fenpüratsamiini puhul on selline taotlus esitatud viinamarjade, tomati, paprika, baklažaani ja söödava koorega kõrvitsaliste jaoks. Folpeedi puhul on selline taotlus esitatud veiniviinamarjade, küüslaugu ja tomati jaoks. Pendimetaliini puhul on selline taotlus esitatud lehtkapsa, nuikapsa ja maitsetaimede jaoks.
(4)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(5)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(6)
Käsitledes folpeedi kasutamist veiniviinamarjade puhul, leidis toiduohutusamet oma põhjendatud arvamustes, et taotletud piirnormide suurendamisel ei saa välistada võimalikku kahju tarbija tervisele. Seetõttu ei saa jääkide piirnormi suurendada. Käsitledes klopüraliidi kasutamist piima puhul, tegi toiduohutusamet ettepaneku alandada piirnormi, tingimusel, et analüütiline meetod valideeritakse. Kuna selle kohta ei ole tõendeid esitatud, ei peaks jääkide piirnormi muutma.
(7)
Teiste taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(8)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(9)
Seepärast tuleks määrust (EÜ) nr 396/2005 vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. aprill 2012

Labels: 20
3
0
6